નવી દિલ્હી: વર્ષ 2016માં ઉરીમાં સેનાના કેમ્પ પર હુમલો થયા પછી દેશના બહાદુર જવાનોએ પાકિસ્તાનમાં ઘૂસીને આતંકવાદીઓ વિરુદ્ધ સર્જિકલ સ્ટ્રાઇક કરી હતી. સર્જિકલ સ્ટ્રાઇકમાં આતંકવાદીઓને મોટું નુકસાન થયું હતું. પૂર્વ નાગરોતા કોર્પ્સ કમાન્ડર લેફ્ટનન્ટ જનરલ રાજેન્દ્ર નિંબોરકરને સર્જિકલ સ્ટ્રાઈક સફળ બનાવવામાં તેમના યોગદાન માટે વરિષ્ઠ બાજીરાવ પેશ્વા શૌર્ય પુરસ્કારથી નવાજવામાં આવ્યા છે. પૂર્વ મુખ્યમંત્રી મનોહર જોશીએ રાજેન્દ્ર નિંબોરકરને સન્માનિત કર્યા. લેફ્ટનન્ટ જનરલ રાજેન્દ્ર નિંબોરકરે મીડિયા સાથેની વાતચીતમાં જણાવ્યું કે સર્જિકલ સ્ટ્રાઇક દરમિયાન આર્મીના જવાનોએ દીપડાના મળ અને પેશાબનો પણ ઉપયોગ કર્યો હતો. નિંબોરકર નૌશેરા સેક્ટરમાં કમાન્ડર હતા. આ દરમિયાન તેમણે વિસ્તારની જૈવ વિવિધતાઓનો ઊંડો અભ્યાસ કર્યો હતો. પોતાના અભ્યાસમાં તેમણે જાણ્યું કે આ વિસ્તારમાં દીપડાઓ ઘણીવાર કૂતરાઓ પર હુમલો કરે છે. દીપડાના હુમલાથી બચવા માટે કૂતરાઓ ઘણીવાર રાતના સમયે આ વિસ્તારમાં છુપાઈને રહે છે.